Kasiino

Kasiino on asutus, kus korraldatakse hasartmänge. Kasiinod asuvad tavaliselt hotellide, restoranide, kaubanduskeskuste, kruiisilaevade või muude puhkekeskuste läheduses või sees. 

Mõned kasiinod pakuvad lisaks meelelahutust, näiteks elavat muusikat, kontserte, spordivõistlusi (tavaliselt poks ). Maailmas on kokku umbes 4750 kasiinot. 

Eestis peetakse kasiinodeks ka mänguautomaadisaale, kuid traditsioonilises mõistes ei ole need siiski kasiinod. Kasiinoks tuleks pidada sellist kohta, kus on mängulauad, kus saab mängida krupjee ehk diileri vastu või vahendusel, lisaks neile mänguautomaadid jmt.

Termini "kasiino" ajalugu
Terminiga "kasiino" märgiti algselt väikest villat, suvemaja või paviljoni, mis oli mõeldud meelelahutuseks ning asus tavaliselt suurema Itaalia villa või palazzo territooriumil. Sellistest kasiinodest võib näidetena tuua Villa Giulia ja Villa Farnese.

19. sajandil hakati selle terminiga tähistama teisigi avalikke ehitisi ehk nii-öelda klubisid, milles toimusid meelelahutusüritused, sealhulgas hasartmängud ja sport.

Kasiinod, mis ei ole hasartmängukohad
Copenhagen Casino oli teater, mida kasutati suurteks rahvakogunemisteks 1848. aasta revolutsiooni ajal, mis muutis Taani konstitutsioonilise monarhiaga riigiks. Kuni 1937. aastani oli see populaarne teater.

Hanko kasiino Hankos Soomes on üks linna silmatorkavamatest tunnusmärkidest ning seda ei kasutatud kunagi hasartmängude läbiviimiseks. See terviseveekuurort oli 1800. aastate lõpus pigem sagedane Venemaa kõrgklassi pidutsemiskoht ja on nüüd restoran.

Tänapäeva Itaalias on sellel terminil, sõltuvalt hääldusest, erinevad tähendused. Nimelt võib rõhuasetust muutes see sõna tähistada bordelli (kutsutakse ka "casa chiusa", sõna otseses mõttes "suletud maja"), kuid samas kasiinot kui hasartmängukohta hääldatakse casinò – aktsendiga.

Eestis tegutsesid esimese vabariigi ajal ohvitseride kasiinod.

Mängimine kasiinos

Enamikus maailma riikides, kus hasartmängud on lubatud, on kasiinos mängimise vanuse alammääraks 18 või 21 aastat (USA-s sõltuvalt osariigist kas 18 või 21). Eestis ja Venemaal on vanusepiiriks 21, Lätis ja Soomes 18 aastat.

Mängida saab mänguautomaatidel või muudes juhusliku tulemi andvates mängudes (nagu näiteks craps, blackjack, rulett, Baccarat) ja mõned teadmistel põhinevad mängud (pokker; vaata täpsemalt kasiinomänge). Neil mängudel on tavaliselt matemaatiliselt kindlaks määratud tõenäosus, mis annab pikema perioodi jooksul alati eelise kasiinole mängija suhtes. Seda eelist kutsutakse maja eeliseks mängija suhtes. Sellistes mängudes nagu pokker, kus mängijad mängivad üksteise vastu, võtab maja teenustasu ja seda nimetatakse reigiks (rake).

Väljamakse on mängijate võidetud summa (puhas võit).

"Playing with house money" viitab sellele, et mängija, kes on kasiino suhtes plussis, teeb panuseid kasiino käest võidetud raha eest.

Negatiivne mõju
Baylori Ülikooli majandusprofessori Earl Grinolsi sõnul suurendavad kasiinod patoloogiliste hasartmängurite arvu ühiskonnas. Gringolsi tehtud kasumlikkuse analüüs näitab, et positiivse majandusliku mõju saavutamiseks peaksid kasiinod andma tööd keskmiselt 13% elanikest. Samas on kaudselt selle äri kaudu tööd saavaid ligikaudu sama palju: hotellitöötajad, restoranitöötajad, reklaam, varustus jms.

Turvalisus
Kasiinod pööravad turvalisusele eriti suurt tähelepanu. Läbi kasiino liiguvad suured summad sularaha (ning tehakse maksekaardi- ja krediitkaarditehinguid) ning see tõmbab ligi inimesi, kes tahavad "süsteemi" petta. Tänapäevane turvateenistus koosneb kaameratest, mis paiknevad üle kogu kasiino ning millega teevad tööd koolitatud spetsialistid, kelle ülesandeks on leida pettureid ning takistada vargusi nii klientide kui ka töötajate poolt.

Tänapäevase kasiino turvateenistus on tavaliselt kaheks jaotatud: füüsiliselt mängusaalis asuvad turvamehed, kes tagavad korra, ja jälgimisteenistus (eye in the sky), mis jälgib toimuvat kaamerate vahendusel ja annab turvameestele teavet rikkumiste kohta. Mõlemad osakonnad teevad koostööd turvalisuse tagamiseks ja vara säilitamiseks kasiino territooriumil.

1989. aastal Las Vegases avatud kasiino The Mirage oli esimene kasiino maailmas, kus valvekaamerad töötasid kõigi mängulaudade kohal ööpäev läbi.

Vaata ka
 Kasiinode loend
 Hasartmängud Eestis
 Internetikasiino
 Hasartmänguseadus
 Mängud kasiinos
 Mängumärgid
Meelelahutusehitised